Skriveprocessen · 11. februar 2019
Det var motivationens inspirerende lyn, der slog ned. En guddommelig kraft, der overtager dine fingres bevægelser, imens du fuldstændig ude af kontrol hamrer tekster ud.
Det er det vi alle håber på, ik’?
Jeg har selv håbet en del. Siddet på YouTube og ventet på musens søde musik i mine ører.
Ventet på det øjeblik, hvor brikkerne faldt på plads oppe i hovedet, og jeg som en djævlebesat troldmand ville ramme tastaturet og skrive, så røgen står op fra mellemrumstasten.
Tit er starten på en ny tekst en skør dans. Først et par forsigtige tastetryk, inden du febrilsk fægter efter den digitale rettelak.
Men nu skal du høre noget, vi skrivere gentager igen og igen, men alligevel glemmer, når vi selv sidder ved tasterne: Ingen hamrer magiske tekster ned i første hug.
(Hvis du kan, skal jeg øjeblikkeligt i mesterlære. Pris: underordnet).
Gode tekster bliver justeret, famlet og gnidret frem. Nogle dage sker det med kærlighed. Andre dage med en stædig og indædt vrede.
Hvad skal du gøre, når der bare ikke er noget at justere på? Når der ikke er sætninger at finpudse. Når fingrene står lige så usikkert på tastaturet som Bambi på isen.
Jeg har siddet fast utallige gange. Og jeg har samlet mange teknikker op. En af dem, jeg stadig vender tilbage til, er Brief Daily Sessions. Og det skal det handle om nu.
Hvad er Brief Daily Sessions?
Humlen: Du skal have noget at redigere i
Et skrivestop kan faktisk være nødvendigt(!)
Derfor skal du give slip (tør du?)
Vi hjælper dig: Slip kontrollen 10 min. hver dag med #skriv66
Brief Daily Session er en metode, der bygger på Robert Boices ret omfattende forskning i skriveprocesser. Og Brief Daily Sessions er hans bud på en god skriverutine, der ikke brænder dig ned, men holder dig kørende på en god måde.
Robert Boice skriver i How Writers Journey to Comfort and Fluency om en overordnet filosofi for tekstproduktion, han kalder Brief Daily Sessions: Korte, daglige skrivesessioner. Hans forskning viser nemlig, at det stimulerer motivation, kreativitet, flow og forestillingsevne.
Lyder lækkert, ik?
I en Brief Daily Session skriver du frit og producerende i en periode på mellem 15 og 60 minutter. Det hjælper dig til at komme ind i en flowtilstand, fordi den daglige session indeholder et vigtigt element: Din viden om, at du kommer til at skrive om og redigere din tekst senere, så du kan dæmpe din indre kritiker.
Du må gerne tage flere sessioner på dit skriveprojekt hver dag. Men det vigtige er, at du kommer i kontakt med det hver dag. At du lige sætter dig ned og begynder at generere noget tekst.
Brief Daily Sessions er en teknik, hvor du hele tiden er lidt i gang med din tekst. Den kommer altså ikke til at gemme sig i skuffen. Og det gør det nemmere at glide ind i projektet igen dag efter dag.
Brief Daily Sessions er i min optik bedst, når jeg skriver på større ting. Det kan være en rapport, en lang artikel eller et bogprojekt.
Kommer jeg nemlig først fra skrivearbejdet på en bog, så er det mentalt langt mere krævende at komme tilbage i flowet, når jeg åbner dokumentet efter en uges skrivepause. Omvendt holder hverken min hjerne eller mine hurtigklikkende og tastaturkrummede fingre heller ikke til lange, daglige skrivemaratoner (jeps, vi kommer tilbage til det med vigtige pauser).
Kører jeg derimod på med en eller to daglige – fokuserede og intense – sessioner på projektet, så har jeg hele tiden fremdrift. Det letter mig for mange frustrationer.
Så lad os lige lege Luther for en stund og hamre fordelene op, hvor alle kan se dem:
Snup vores e-bog om at skrive i flow lige her
Her får du 7 råd + 2 konkrete teknikker, der får dine fingre til at danse over tastaturet. Og det koster hverken klejner eller kroner.
Jeg har knaldet ret hårdt i gonggongen for en bestemt påstand i den her aritkel:
Tekster bliver redigeret frem.
Så nu tager vi lige et par linjer, hvor jeg svinger den kæphest rundt i manegenså du aldrig igen skal glemme det:
Skriv. Hvad som helst.
Og hvorfor? Fordi du skal have noget at redigere i. Simple as that.
Skal du have et lille stykke litterært folklore at huske det på?
Ordene er Louis L’Amours. Og med det navn må der være noget om snakken.
Skrivestop. Blokaden. Den dræbende og drænende dans med dit dundrende tomme dokument.
Vend det lige på hovedet. Måske er skrivestoppet nødvendigt. Ligesom en pause, hvor hjernen i det ubevidste lige får brikkerne til at falde på plads, imens du vasker hår, vinduer og gulv.
Du skal selvfølgelig ikke gro fast på sofaen med kattevideoer og Candy Crush (ja, det er måske lidt lang tid siden, jeg var med på app-spil-beatet).
Skrivestoppet er naturligt. I stedet for at famle febrilsk efter det perfekte næste skridt, så prøv at skrive det frem. Og det findes der et hav af teknikker til.
En af dem hedder freewriting (det har vi sågar bygget et lille værktøj til at hjælpe dig med). En anden ‘sluk skærmen’, hvor du i bedste Sandra Bullock-stil tager bind for (skrive)øjnene og derfor ikke kan redigere, når du først begynder at bevæge fingrene over alfabetet.
En tredje er så Brief Daily Sessions, hvor du også øver dig i at associere frit, undersøger nye veje og lege løs. Og – måske vigtigst af alt – accepterer, at det både kan ende med at være løsningen på alle dine problemer, eller måske ikke lige giver dig noget den dag.
Hola. Få endnu flere råd til at udrydde frustrationsflækkede blyanter og skrivestop.
Skrivearbejdet er en kreativ proces. Du jonglerer rundt med viden og idéer. Det hele skal flettes sammen på en måde, så det giver mening for din læser.
Der er nogle faktuelle ting du kan få plads. Hvornår er Robert Boice født? Hvad hedder hans bog?
Men der er også store dele, du selv skal tromme ud af tastaturet.
Den del af processen kræver, at du tør slippe kontrollen. Måske bare for en stund. At du aktivt og legende går ind i teksten. Famler dig frem gennem tilfældige idéer og lystigt skider hul i stavefejl, tegnsætning optimering af ordstillinger. At du bare markerer med x’er, når du mangler et par facts.
De første linjer kan sagtens være noget værre skrald. De næste er måske ikke så meget bedre, og nogle dage bliver det slet ikke særlig godt. Men jeg skriver hver dag. Og redigerer det gode frem. Fordi det virker.
Og hey. Når du slipper kontrollen og skriver mere frit, så øger du også dine chancer for at hoppe direkte ind i det optimale skriveflow.
Thea her fra Tekstr_ har fået en storartet idé, der gør det lidt nemmere at komme i gang med brief daily sessions. At tage udfordringen op og øve dig i at skrive frit og frejdigt.
Øvelsen er egentlig ikke kompliceret. Hver dag i 66 dage starter du dit mest elskede skriveredskab og skriver frit, genererende og helt uden at se dig tilbage. 10 minutter. Det er alt, det tager.
Det er korte, daglige sessioner – hvor du leger. Prøver. Famler. Falder. Og i små glimt rammer ind i en usleben diamant, der skal gemmes og forfines, når øvelsen er slut.
(PS: Vi har lavet et værktøj til netop det – find det lige her)
Thea er i fuld sving. Jeg er det også. Og vi deler små bidder af vores øvelser på Twitter. Dem kan du finde på hashtagget #skriv66. Du er velkommen til at dele dine ting også.
Det er en fuldstændig vild øvelse, hvor du dag for dag bliver bedre til både at slippe kontrollen og slippe for den.